Papersnake/gushiwen huggingface dataset:
减字木兰花 写扇头菊花，为周紫卿姻嫂妇人作
郑兰孙（清代）

重阳时候。帘卷小窗凉乍透。弄粉调脂。试吮霜毫点染迟。

晚香粉艳。雅韵三秋应独占。一握风清。遥企芳仪未识荆。
和主司王起（一作和主司酬周侍郎）
金厚载（唐代）

长庆曾收间世英，果居台阁冠公卿。天书再受恩波远，

金榜三开日月明。已见差肩趋翰苑，更期连步掌台衡。

小儒谬迹云霄路，心仰莲峰望太清。
登潇洒亭
钱可则（宋代）

有缘结得南山境，潇洒亭高最可人。
此景古今吟不尽，熙熙客里且行春。
春谷
苏泂（宋代）

寒谷春生物物均，薰然和气特相亲。
十年屡作开花赏，重费吹嘘是此人。
大观堂
周德辉（宋代）

披襟渺无际，一笑碧云头。
千里当眉睫，何须更上楼。
凤衔杯
晏殊（宋代）

青苹昨夜秋风起。无限个、露莲相倚。独凭朱阑、愁望晴天际。空目断、遥山翠。

彩笺长，锦书细。谁信道、两情难寄。可惜良辰好景、欢娱地。只恁空憔悴。
次韵王大著大享宿斋
项安世（宋代）

浅学胡然敢望回，英躔幸甚得追陪。
谈锋羡子雨无极，诗境愧追田尽莱。
业桂晚香牵独梦，小梅春思恼清才。
丁宁阁老须勤赋，早晚西扉咏砌苔。
试月中桂
张乔（唐代）

与月转洪濛，扶疏万古同。
根非生下土，叶不坠秋风。
每以圆时足，还随缺处空。
影高群木外，香满一轮中。
未种丹霄日，应虚玉兔宫。
何当因羽化，细得问玄功。
日暮山河清
佚名（唐代）

天高爽气晶，驰景忽西倾。山列千重静，河流一带明。

想同金镜千，宁让玉壶清。纤翳无由出，浮埃不复生。

荣纡分汉苑，表里见秦城。逸兴终难系，抽毫仰此情。
春夜
周密（宋代）

晚烟归柳绿条苗，客馆春寒夜寂寥。梦又不成花又落，月明分付可怜宵。
守居园池杂题·过溪亭
文同（宋代）

小彴过清溪，有亭才四柱。
地僻少人行，翩翩下鸥鹭。
鹧鸪天·谁伴闲人闲处闲
段成己（金朝）

谁伴闲人闲处闲。梅花枝上月团团。陶潜自爱吾庐好，李白休歌蜀道难。
林壑静，水云宽。十年无梦到长安。五更门外霜风恶，千尺青松傲岁寒。
丁未仲夏赏月次雪斋韵
司马道（宋代）

邂后成佳约，持杯喜月圆。
素华千顷净，乐事两家全。
念旧惊同日，裁诗似先天。
他乡欣得此，后会肯重延。
寓吴门十首 其八
陈造（宋代）

稚子浪忧陶令老，山妻终誉仲卿贤。虎头试写经行处，龙具宁甘未死前。
寿狄知录
阳枋（宋代）

熟读周官知几冬，染人袍就彩丝缝。生当永日三三夏，数应西岷六六峰。

囚放尽言公活汝，民期无复鼠穿墉。笼中上药芝苓富，却笑频看镜里容。
浣溪沙 其二
潘榕（清代）

疏竹幽兰点缀工。莫嫌萧瑟怅西风。霜篱醉到雁来红。

待看黄西耘老圃，初开丹桂簇芳丛。春光秋色一般同。
陇头行
张籍（唐代）

陇头路断人不行，胡骑夜入凉州城。
汉兵处处格斗死，一朝尽没陇西地。
驱我边人胡中去，散放牛羊食禾黍。
去年中国养子孙，今著毡裘学胡语。
谁能更使李轻车，收取凉州入汉家。
送王璋长官赴真定孙和甫辟书
苏辙（宋代）

昔年旅南服，始识王荆州。
威动千里肃，恩宽行客留。
従容见少子，风采倾凡俦。
温然吐词气，已觉清且修。
不见十五年，相逢话百忧。
青衫走尘土，白发各满头。
新弃东海邑，愿従北诸侯。
北鄙事方夥，饥馑连戈矛。
盟好未可轻，念当事怀柔。
主将今老成，勉尽良计筹。
端禅人丐盐求颂
释正觉（宋代）

红炉焰里结冰霜，收拾侬家妙有方，
舌本要资云水味，鼻端相助蕨薇香。
扫归茅舍閒堆雪，坐照金盘净发光。
去去道人成底事，芳滋许我活枯肠。
朱不凡醉绿亭
程云（清代）

东隅亭子秋尚酷，茂林繁露湿朝旭。早起科头过板桥，凭阑澹寂恣遐瞩。

老藤化石骨峥嵘，古螺吸水苔衣绿。携来几卷陶柳诗，僮子为我沽醽醁。
雨中花慢 游北山草堂看九松
黄德贞（清代）

鳞水乔松，秀挺郁蟠，北山堂搆清幽。亭台依旧，溪石临流。

九老风规楚楚，千寻品地悠悠。任凌霜濯雪，凝露餐霞，青映丹丘。

韶华转瞬，红紫空研，故人何处琼楼。祗趁取、芳时登眺，缓步夷犹。

选胜濡毫，兰径忘归，问鹤汀州。听涛轩外，徘徊好景，欲去还留。
灵济祠乾隆十年命高斌引唐河之水以兴水利而建祠于此以祀河神西巡过此因成是诗
弘历（清代）

灵邱疏远派，广利浚通渠。惟此田功要，庶因民气舒。

崇祠瞻像设，便道憩幽居。壁有前题字，年光默想馀。
晓角
李覯（宋代）

肠断城头画角声，灯青月黑酒微醒。
浓香梦里谁曾管，只有离人夜夜听。
鸿门会
沈愚（明代）

天柱崩摧地维裂，日月无光乌兔缺。
撞钟击鼓海扬尘，刺豹捶牛饮生血。
磨牙猰貐争雌雄，横眉炙锦眩重瞳。
芒砀云瑞不改色，座中有客乘飞龙。
舞剑当筵势挥霍，老增有言君不诺。
将军怒发冲危冠，目光射人肝胆落。
倒倾卮酒擘彘肩，呼龙归去龙腾渊。
百二山河付真主，玉斗声中泪如雨。
昆山纪游因奉潘印川先生 其一
陈履（明代）

泽国晴曛散晓寒，名园临眺旅怀宽。堂开绿野红尘隔，路入丹崖紫气蟠。

林外溪流通沆漭，台前树色倚巑岏。主人正系苍生望，未拟东山卧谢安。
自笑
徐似道（宋代）

黄昏茅店带星入，清晓竹舆蒙露行。
客路三千年五十，对人犹说是归耕。
丙辰1916春初豁轩将往台中诗以送之
陈瑚（明代）

潇潇细雨作春寒，愿汝衣裘上客鞍。此去再偿文字债，归来仍饱腐儒餐。
久淹旅邸慈亲老，小隐家山梦寐安。早识鲈莼乡味好，不应岁岁戴南冠。
苏澳从军诗 其三
张云锦（清代）

死边为烈士，搏兔乃戕狮。末将能相殉，忠魂可并祠。

捐躯难瞑目，裹革尚存尸。后劲多观望，阴风撼大旗。
蝶恋花
冯幵（清代）

芳草天涯离别久。襟上愁痕，点检新兼旧。春色已看浓似酒。

却检人在春前瘦。

天末春青都上柳。著意低回，消息寻常有。绿意红情携满袖。

玉箫声里斜阳后。
讯天城寺梅信兼柬藏公
李锴（清代）

山寺老梅近何似，昔年逋客记幽寻。相逢一唤春愁醒，自许能知古意深。

驴背风尘将寸柬，夜来冰雪搅离心。藏公独具真情性，几绕寒香作野吟。
【越调】天净沙_咏秃笠儿深
王和卿（元代）

咏秃
笠儿深掩过双肩，头巾牢抹到眉边，款款的把笠檐儿试掀。连荒道一句：君子人不见头面！
闭门二首 其二
刘敞（宋代）

傅岩由帝赉，圯桥自神授。商道粲复兴，汉基翕然构。

穷通苟有命，贫贱岂足疚。斯道谁得闻，人方薄圭窦。
重游全福留题罗宏信手种柏 其一
王安中（宋代）

邺王神武冠军中，夜半骑龙逐老翁。雷雨满空飞不去，至今留锁梵仙宫。
法界颂
张嵲（宋代）

自从仞得无边界，宇宙方知狭陋生。
时节短于羊胛熟，广轮才似一牛鸣。
再和二首
包恢（宋代）

石为云盖上垂旒，水和冰壶一击球。
似笋反生悬碧玉，如簪倒插挂青瑠。
外犹虎踞风回啸，内若龙蟠气转幽。
尚想初时开辟意，何时更共尔游休。
题兰蕙
释绍昙（宋代）

一茎四花，挺然拔萃。
其臭如兰，其标如芷檀啄簇烟而不繁，
劲节疾风而不倚。是以昂山有山林轩昂之志。
社日雨
宋度宗（宋代）

风催社日雨霏雰，处处鸡豚乐祀神。
见说丰年於此卜，不妨垫湿社翁巾。
中丞业深韬略，志在功名，再奉长句一篇兼有谘劝
杜牧（唐代）

樯似邓林江拍天，越香巴锦万千千。滕王阁上柘枝鼓，

徐孺亭千铁轴船。八部元侯非不贵，万人师长岂无权。

要君严重疏欢乐，犹有河湟可下鞭。
腊
张耒（宋代）

荒秋野水间荆榛，惟有青山日对门。
草木向阴犹带雪，风光近腊已如春。
自楚归访李少卿于濮上
宋登春（明代）

十载南冠学楚吟，半生踪迹任浮沉。秋风客路冯驩铗，暮雨山堂叔夜琴。

濮上故人闻独钓，山中丛桂得相寻。归来不惜黄金尽，易水歌残壮士心。
颂古九十八首
释印肃（宋代）

镜含世界几千春，非相非形假立名。
汩没未尝离镜体，怜生谁合饮光人。
和文与可洋川园池三十首 溪光亭
苏轼（宋代）

决去湖波尚有情，却随初日动檐楹。
溪光自古无人画，凭仗新诗与写成。
偷声木兰花 病中作
高佩华（清代）

凄凉月澹梅花冷。妆台照向愁人影。夜不成眠。已累郎君九十天。

匣中重检鸳鸯谱。几度思量难自主。安得金针。绣出从前一段情。
赠僧介然
张耒（宋代）

寒窗写就白云篇，客至研茶手自煎。
儒佛故应同是道，诗书本是不妨禅。
长松千尺巢云鹤，寒峤三更啸月猿。
请以篇章为佛事，要观半偈走人天。
偈颂一百二十三首
释崇岳（宋代）

言无展事，语不投机。
承言者丧，滞句者迷。
和底掀翻了，赵州东院西。
平原咏东方曼倩
吴曾贯（清代）

先生古贤豪，和风师柳下。大隐在朝廷，区区陋岩野。

夭矫云中龙，胸怀相吞泻。晦迹托神仙，游戏亦聊且。

焉有旷达人，妄想长生者。试观诫予诗，庭训斯无假。
宿天界寺
王思任（明代）

古寺白门边，寒风逗石烟。
松篁无俗径，钟磬有诸天。
岁晚难为客，官闲易入禅。
灯残僧别去，清梦竹相怜。
慰方石先生病手及口次韵二首 其一 病手
李东阳（明代）

只手难教左画方，病肢终以右为强。持螯未觉风流减，对客挥毫也未妨。
栩栩亭
韦骧（宋代）

碧崖高处筑遗基，缔构岧然得所依。境趣似仙探绝迹，登临如梦悟轻飞。

路穿幽谷云霞密，势接丰山草木稀。欲识主公题榜意，不容纷扰累忘机。
偈颂一百零二首
释绍昙（宋代）

花禁冷叶红，草敌虚岚翠。
清净卢舍那，全身荆棘里。
五月十日晓寒甚闻布谷鸣有感
陆游（宋代）

弊裤久当脱，短褐竟未送。
老怯五更寒，重衾拥残梦。
群虱方得意，饱血藏衣缝。
竹簟何时陈？纨扇殆无用。
长夏叠叠来，岁月疾飞鞚。
妄怀畎亩忧，太息欲谁控？
宿普济寺
刘得仁（唐代）

京寺数何穷，清幽此不同。曲江临阁北，御苑自墙东。

广陌车音急，危楼夕景通。乱峰沉暝野，毒暑过秋空。

幡飏虚无里，星生杳霭中。月光笼月殿，莲气入莲宫。

缀草凉天露，吹人古木风。饮茶除假寐，闻磬释尘蒙。

童子眠苔净，高僧话漏终。待鸣晓钟后，万井复朣胧。
饮邻家作
杨法（清代）

一雨八九日，未尝出门户。今日天气佳，乃向邻家去。

主人能清静，养心借章句。落落寡所谐，喜我来相顾。

既尽宾主欢，颇得酒中趣。物我迹俱泯，何思复何虑。

却爱古之人，醉乡即长住。
运司园亭 翠锦亭
杜敏求（宋代）

材大难为用，尝誇古柏篇。亭前老楩楠，黛色亦参天。

夏暑借清阴，秋籁得自然。有如爱庭楸，朝暮东西偏。
十二月二十八日，蒙恩责授检校水部员外郎黄州团练副使，复用韵二首 其一
苏轼（宋代）

百日归期恰及春，馀年乐事最关身。出门便旋风吹面，走马联翩鹊啅人。

却对酒杯疑是梦，试拈诗笔已如神。此灾何必深追咎，窃禄从来岂有因。
凌雾行
韦应物（唐代）

秋城海雾重，职事凌晨出。
浩浩合元天，溶溶迷朗日。
才看含鬓白，稍视沾衣密。
道骑全不分，郊树都如失。
霏微误嘘吸，肤腠生寒栗。
归当饮一杯，庶用蠲斯疾。
题欧舫新诗时届季冬栖息三慧庵相约蔬食习养生之术余未克赴也 其二
姚范（清代）

世间宦游人，譬如陈肴饩。刍豢日厌尝，溪毛登俎贵。

朝朝伊蒲馔，放箸或一喟。轩冕咏皋壤，山林志茅汇。

所以邴仲容，千载希风采。先生善晚研，江湖归彷佛。

何处解脱食，不揽四食味。一卷山水音，无尽烟霞气。
观吴子行别仇山村诗作绝句吊之
释宗泐（明代）

吹箫人去竹房空，海内犹怜学术工。最是西泠桥畔路，淡烟疏柳夕阳中。
寄宋君辅
韩淲（宋代）

仕则有用舍，学则有舒卷。但愿培之深，名宦恐不免。

范欧久逾培，黄俞近莫辨。后先行与静，信各万人选。

自是有犁锄，自是有轩冕。如闻复授徒，乡里足称善。

青青谨对矣，话柄由我转。杳邈天外心，其奈知德鲜。

兴言相逢时，一再仅游衍。夜来定何杯，午后亦何脔。

达生恨弗果，情深话犹浅。东家山水窟，气岸必洪展。

绿草三径春，幽光遍苔藓。
和陈倅寄南坡牡丹诗 其三
虞俦（宋代）

花间待公来亦久，公归花亦随乌有。凫鸿忽堕寄新诗，尚忆花前同举酒。
好事近
赵闻礼（宋代）

小枕梦催闲，飞雨时鸣高屋。挂起西窗人静，听春禽声续。

鸭塘起绿涨轻痕，烟柳媚新绿。谁伴瘦筇尊酒，弄岩泉飞瀑。
寒食遣兴
薛季宣（宋代）

介子龙蛇亦大灵，禁烟犹复雨零零。时风未办作寒食，春事无过醉醁醽。

取士语乾三礼穴，延宾为屈五经瓶。明年此日家山路，沧漠从君看水萍。
胧月
梅尧臣（宋代）

夜晴初见月，云薄未分明。
高树尚无影，远鸿时有声。
下阶嫌履湿，闭户认苔生。
寂寂墙阴暝，更长已渐倾。
题愧非马公巢云亭
杨巍（明代）

先生好事者，往往弄奇怪。所乘竹木车，首尾作船态。

前年造行竹，看花随处载。世人无不笑，达人无不爱。

忽于柳树上，为亭团似盖。四围无轩窗，云烟互而霭。

亭中何所有，酒杯长日在。亭中何所为，吟诗学马戴。

亭中何所见，北溟与东岱。亭中何所亲，山僧与荷篑。

秖欲远尘寰，不为增气槩。我也作一洞，狂放亦其最。

两孔亘如环，中间颇不隘。朅来陈道人，品题是仙界。

冥心坐终夕，动静俱无碍。百年湖海意，领略须吾辈。

秋风吹十里，初凉体则快。或饮君亭上，或酌我洞内。

酩酊无不可，谁能求富贵。兹乐难具言，更以心相会。
残春
陆游（宋代）

章甫从诸老，今为两世人。
惟书尚开眼，非酒孰关身？远水涵清镜，晴云蹙细鳞。
篱边花未尽，作意醉残春。
忆梅泾
邵辰焕（清代）

莫恨寻芳步屧迟，清溪重忆十年时。半床明月梅花梦，一院春风柳絮词。

药灶有童勤守护，酒杯无病骨抛离。如今断角残钟夜，两地寒暄两不知。
湖楼
苏泂（宋代）

奔走何时得小闲，几年心事入苍湾。
小楼正在湖深处，输与吾徒日夜看。
题龙纪院僧室
蔡襄（宋代）

山僧九十五，行是百年人。
焚香犹夜起，喜酒见天真。
生平持戒定，老大有精神。
须知不变者，那减故时新。
奉酬李员外使君嘉祐苏台屏营居春首有怀
皎然（唐代）

昔岁为邦初未识，今朝休沐始相亲。移家水巷贫依静，

种柳风窗欲占春。诗思先邀乌府客，山情还访白楼人。

登临许作烟霞伴，高在方袍间幅巾。
题郾城彼岸寺二首 其二 武宗元比部画文殊玄奘
苏辙（宋代）

遗墨消磨顾陆馀，开元一一数吴卢。本朝唯有宗元近，国本长留后世模。

出世真人气雍穆，入蕃老释面清癯。居人不惜游人爱，风雨侵陵色欲无。
梦黄吉甫
王安石（宋代）

梦传失之妄，昼冀见而想。
岂伊不可怀，而使我心往。
山林老颠不，数日占黄壤。
舟舆来何迟，北望屡戃怳。
西城荠花时，落魄随两桨。
岁晚洲渚净，水消烟渺莽。
踌蹰壁上字，期我无乃迋。
次韵签判丈立春日长句
赵蕃（宋代）

未说麦黄如病人，可堪梅落似残春。
休论北客惊相叹，试问南公见一新。
谓恐齐民罹疠疫，又言汉诏发深淳。
从兹度日能无事，频与传诗慰此贫。
姑溪楼
吴芾（宋代）

四面楼成已壮观，兹楼仍更出云间。
一条溪引五湖水，千里江云两岸山，
是处风烟俱秀发，旧家气象顿追还。
公余幸此同登览，一醉休辞酒量悭。
点绛唇 对灯
蔡婉罗（清代）

帘外无风，芭蕉尚滴朝来雨。寒生金缕。灯欲和人语。

剔去灯花，红泪休教觑。还留住。影儿相顾。同在屏山路。
华亭百咏·鬼书
许尚（宋代）

壮士为儒耻，捐躯志所甘。
无名豫青史，幽愤亦何堪。
周鲲山水十帧 其五 江帆秋影
弘历（清代）

落霞孤鹜淡秋空，挂席轻舠一望中。不是天涯名利客，何须为倩石尤风。
杂咏一百首·元载
刘克庄（宋代）

三千两钟乳，八百斛胡椒。
不悟口中袜，犹贪掌上腰。
游山五题·赠青林庵主
余靖（宋代）

佛性深如海，中边见各异。
道在有无间，语论皆儿戏。
几多名利僧，妄习诸家气。
贪嗔尚缠牵，生灭何由离。
三世古今佛，岂离根本智。
捨此觅菩提，谁證菩提位。
吾师识自心，有为皆委弃。
冥坐不知年，了了忘言意。
感怀 其一
厉志（清代）

日步秋原夜坐楼，夏峰犹是乱云头。酒场未困身先病，梦地无欢醒更愁。

何处微风回小草，竟忘孤月照遐陬。巢云凤子应岑寂，竹实丹诚苦莫投。
鹧鸪天
倪稱（宋代）

野旷无尘夕霭收。人间八月桂花秋。三更爽气山围座，万里凉花月满楼。

登绝岭，小迟留。人言惟酒可忘忧。一杯径入无何有，未愧当年赤壁游。
西湖舟中值雪
林逋（宋代）

浩荡弥空阔，霏霏接水濆。
舟移忽自却，山近未全分。
冻轸间清泛，温鑪接薄薰。
悠然咏招隐，何许叹离群。
示学者
钟景星（明代）

求田问舍非吾事，傍柳寻花只自由。辟谷有方欲传与，腰缠那得上扬州。
仲至近诗戏题卷末
韩淲（宋代）

三年不见栗斋翁，满卷新诗是国风。野趣轩前梅蕊白，故人应在醉吟中。
【南吕】一枝花_湖上归长天
张可久（元代）

湖上归
长天落彩霞，远水涵秋镜。花如人面红，山似佛头青。生色围屏，翠冷胜云径，嫣然眉黛横。但携将旖旎浓香，何必赋横斜瘦影。
【梁州】挽玉手留连锦英，据胡床指点银瓶。素娥不嫁伤孤另。想当年小小，问何处卿卿？东坡才调，西子娉婷。总相谊千古留名，吾二人此地私行。六一泉亭上诗成，三五夜花前月明，十四弦指下风生。可憎，有情。捧红牙合和《伊州令》。万籁寂，四山静。幽咽泉流水下声，鹤怨猿惊。
【尾】岩阿禅窟鸣金磐，波底龙宫漾水精。夜气清，酒力醒，玉篆销，玉漏鸣。笑归来仿佛二更，煞强似踏雪寻梅灞桥冷。
春景
滚香绵柳絮轻，飘白雪梨花淡。怨东风墙杏色，醉晓口海棠酣。景物偏堪，车马游人览，赏清明三月三。绿苔撒点点青钱，碧草铺茸茸翠毯。
【梁州第七】流水泛江湖暖浪，轻云锁山市晴岚。恐无多光景疾相探。雕鞍奇辔，纱帽罗衫。珍馐满桌，玉液盈坛。歌儿舞妓那堪，诗朋酒侣交谈。吃的保生存华屋等羊昙，兴足竹林阮咸，醉居林甫曹参。放开，酒胆。恨狂风尽把花摇撼，叹阳和又虚赚。拚了醄醄饮兴酣，于理何惭？
【尾声】紫霜毫入砚深深蘸，吟几首莺花诗满函。一望红稀绿阴暗，正游人不甘。奈仆童执骖，不由咱倦把骄骢辔头儿揽。
夏景
蔷薇满院香，菡萏双池锦。海榴浓喷火，萱草淡堆金。暑气难禁，天地炎蒸甚，闲行近绿阴。纳清风台榭开怀，傍流水亭轩赏心。
【梁州第七】摇羽扇纳凉避暑，卸纱巾散发披襟。冰山雪槛忘怀饮。盘盛橄榄，水浸林檎。何愁盏大，不惧瓯深。会佳宾酒阵诗林，设华筵竹影松阴。白莲藕爽口香甜，锦鳞鲙著牙味深，水晶瓜荐齿寒侵。满斟，醉吟。今朝酩酊明朝恁，不吃后待图甚？日月无情恋古今，休负光阴。
【尾声】倾残竹叶千樽饮，摘下枇杷一树金，深喜娇娥见咱恁。纱橱用心，安排下簟枕，专等归来醉时寝。
秋景
金风凋杨柳衰，玉露养芙蓉艳。竹轻摇苍凤尾，松密映老龙潜。残暑淹淹。爽气被楼台占，称情怀景色添。火龙鳞红叶萧萧，金兽眼黄花冉冉。
【梁州第七】别南浦云飞画栋，到西山雨洒朱帘。小槽酒滴珍珠酽。银盘馔满。宝鼎香拈。黄澄味美，紫蟹肥酣。趁苍空天似日缣，玩清光月拥银蟾。不学那愁默默呆汉江淹，则学那兴悠悠诗仙子瞻，乐醄醄醉客陶潜。意忺，意忺。千钟到手谁曾厌？我待把醉乡占。不管衣襟被酒淹，无事拘钳。
【尾声】赏心乐事休教欠，饮兴吟怀似要添，醉倒樽前任君僭。将咱指点，便嫌，胜似你红尘路儿险。
冬天
青山失翠微，白玉无瑕玷。梨花和雨舞，柳絮带风撏。拨粉堆盐，祥瑞天无欠，丰年气象添。乱飘湿增舍茶烟，密洒透歌楼酒帘。
【梁州第七】金盏酒羊羔满泛，红炉中兽炭频添。兰堂画阁多妆点。锦茵绣榻，翠幕毡帘。鸾箫谩品，鼍鼓轻掂。唱清音余韵淹淹，捧红牙玉指纤纤。绮罗间盏到休推，宝鸭内香残再拈，玉壶中酒尽重添。况兼，兴忺。金波潋滟霞光闪，接入手不辞厌。为爱琼瑶尽意瞻，赏玩休嫌。
【尾声】玄冥不出权独占，青女三白势转严，酩酊甘心醉躯欠。见冰锥满檐，琼珠满帘，全不把尘埃半星儿染。
牵挂
莺穿残杨柳枝，虫蠹损蔷薇刺。蝶搧干芍药粉，蜂蹙断海棠丝。又近花时，白日伤心事，清宵有梦思。间阻了洛浦神仙，没乱杀苏州刺史。
【梁州第七】俏姻缘别来久矣，巧魂灵梦寝求之。一春多少伤心事，著情疼热，痛口嗟咨。往来迢递，终始参差。一简书写就了情间，三般儿寄与娇姿。麝脐薰五花瓣翠羽香钿，猫眼嵌双转轴乌金戒指，獭髓调百和香紫蜡胭脂。念兹，在兹。和愁和泪频传示，更嘱咐两三次。诉不尽心间无限思，倒羞了燕子莺儿。
【尾声】无心学写钟王字，遣兴闲视李杜诗，风月关情随人志。酒不到半卮，饭不到半匙，瘦损了青春少年子。
身闲
王安石（宋代）

身闲宜晚食，岁晏忌晨兴。
人自嘲便腹，吾方乐曲肱。
睡蛇虽不去，梦虺已无凭。
寄语中林客，思禅病未能。
到家后挽张介轩
吴德旋（清代）

江乡旧侣多零落，诗酒过从独有君。小别那知成永诀，他年谁与定吾文。

难忘共步桥边月，未忍回看渡口云。一卷芳华初禊草，几回吟讽对炉薰。
赠别郭元达
周子谅（明代）

黄鹄乘天风，飘飘忽高翔。
飞飞巢林鸟，刷羽情内伤。
岂无凌霄志，六翮不得长。
念子平生意，相送以徬徨。
勿言易为别，明发各一方。
悲来解佩剑，为子复进觞。
且为游子歌，歌词何慨慷。
疾风吹征帆，旭日在衣裳。
自古有离别，各言慎行藏。
海舶夜望
王柘（清代）

扬帆行浩浩，良夜净风霾。海月龙衔出，天霜雁负来。

得偿宗悫愿，祇乏木华才。叫绝三浮白，秋涛响若雷。
答董叔远见赠时余还自蓟门
区怀年（明代）

莫遣穷经老蠹鱼，青衫黄犊笑居诸。招邀恁地劳君赏，偃蹇还谁读父书。

双鬓酒狂风格在，十年诗价浪名馀。成都自少谋生策，负笈无因献子虚。
颂古二十一首
释鼎需（宋代）

两个孩儿抱花鼓，左边打了右边舞。
一曲两曲无人会，历历清风动千古。
春日书怀
华岳（宋代）

紫褪红销到海棠，几多游侠为渠忙。
秋声落盏莺调曲，春色恼渠花斗香。
羝乳虽能屈苏武，牛衣终不卧王章。
男儿多少英雄气，只对东风醉几场。
喜雨呈安国
张栻（宋代）

悬知雨意未渠已，一夜檐声到枕间。
晓上高楼望云气，蛰龙千丈起西山。
陈长卿侍郎以玉友末利见饷并示长言已酬再求
王洋（宋代）

少常仙伯词翰光，天鹅绶带连天香。
崆峒之人瞻北斗，假面不天呈西凉。
浮名於我亦何有，不爱热官能炙手。
诗参祖律品度高，饮遇故人情分久。
梦中不踏肥马尘，觉来惊看琼树新。
只愁三叠诗更好，有如恩爱成烦恼。
王可交升仙台四首
黄庚（元代）

人去台犹在，飞升事可嘉。
神仙多变幻，尘世总虚花。
练气颜难老，劳心鬓易华。
千年留古迹，题咏属诗家。
林左史惠荔枝兼以诗来和答
卢龙云（明代）

暑雨初晴日正东，枝头火实映云红。筠笼解致琼浆美，笔札兼传雪调工。

海国林园推异品，旅人乡味忆芳丛。投瓜尚乏琼瑶报，杯酒徒令怅未同。
题永阳文献录 其一
赵汝腾（宋代）

奸魂偃月忌吴黄，正气难摧百鍊刚。奇响后来谁接续，玉川拜疏植纲常。
石耳峰
洪刍（宋代）

朝踏红尘暮宿云，往来车马漫纷纷。猴溪桥下潺湲水，惟有峰头石耳闻。
秋夜观书
罗公升（宋代）

秋夜不可奈，孤灯耿残书。
书中何所陈，兴亡鉴贤愚。
心兵忽森起，掩卷长嗟吁。
童子问我言，自古夫何如。
小人计目前，君子思远图。
双髀骨已满，揽镜犹故吾。
跼蹐蚁封里，负此六尺躯。
投桃勿复道，候虫吊风梧。
鹧鸪天 · 检尽历头冬又残
朱敦儒（宋代）

检尽历头冬又残。爱他风雪忍他寒。拖条竹杖家家酒，上个篮舆处处山。
添老大，转痴顽。谢天教我老来闲。道人还了鸳鸯债，纸帐梅花醉梦间。
高阳台 题金韵仙汪玉卿评花仙馆合词
陆茜（清代）

身世团沙，因缘散雪，此心何事分明。碎墨残脂，妆台犹剩零星。

瞿昙小劫浑如梦，怪匆匆、梦也难凭。想阑干，依旧猩红，著个词人。

苍苔记得行吟处，记扶香绰约，袍影伶俜。侬替花愁，花还算得长生。

百年佳偶成虚愿，到而今、翻悔多情。尽无聊，月上帘钩，掩却疏棂。
临江仙（茂叔兄生日）
魏了翁（宋代）

占断人间闲富贵，长秋应是长春。前山推月上帘旌。缓觞火寻旧友，勾拍按新声。

时倚晴空看过雁，几州明月关情。知君早已倦青冥。时来那得免，事业一窗萤。
酬陶六辞秩归旧居见柬
钱起（唐代）

靖节昔高尚，令孙嗣清徽。旧庐云峰下，献岁车骑归。

去俗因解云，忆山得采薇。田畴春事起，里巷相寻稀。

渊明醉乘兴，闲门只掩扉。花禽惊曙月，邻女上鸣机。

毕娶愿已果，养恬志宁违。吾当挂朝服，同尔缉荷衣。
送显上人归蜀 其二
韩驹（宋代）

未可西归白帝城，半天亭下即胡尘。他年若悟居山好，一束茆茨老此身。
杜生绝艺
元好问（金朝）

杜生绝艺两弦弹，穆护沙词不等閒。莫怪曲终双泪落，数声全似古《阳关》。
和济叔城上数篇 梅
彭汝砺（宋代）

城外人家梅子枝，细花欲出蒂开时。光迷路径雪应妒，香满幽林莺未知。
题白苹亭
王炎（宋代）

得句柳刺史，筑亭颜鲁公。
二贤虽异代，千古有遗风。
苕水永不尽，苹洲今半空。
老怀多感慨，访古意无穷。
夜宿山村
张翙（清代）

一望人烟少，孤征近夜昏。钟声何处寺，客宿半山村。

草响蛇寻穴，风腥虎过门。平生爱岩壑，今日始销魂。
云门和尚赞
释宗杲（宋代）

开雪峰口，出睦州气。
袖手俨然，眈眈虎视。
我说是言，有语无义。
石火电光，咄哉钝滞。
伽梨勃窣知是谁，有人续得末后句，
许尔亲见渠侬。
清昼
丘葵（宋代）

谁信茅茨即玉堂，閒来清昼似宵长。二仪升降太虚内，一静消宵万意忙。

忿欲俱空心自正，行持无力梦犹狂。可曾濯足沧江水，飞上云间千仞冈。
巡按京兆口占二首 其二
魏初（元代）

此别分司拚数日，浑教聚首是三年。臣门如市心如水，有底藩篱不醉眠。
陈裕斋墨戏
许棐（宋代）

临帖钞书外，尤深破墨工。万峰千嶂趣，片纸尺绡中。

云暗孤村月，潮生满树风。自嫌吾已老，摩砚一无功。
醉中五言一首送杨叔与昆仲
孙应时（宋代）

一杯分夕露，连璧映清湖。北道山方好，西风暑况徂。

抡才终远器，发轫更良图。肠断山阳赋，看君气一苏。
真宗汾阴礼毕亲谢元德皇后室三首
真宗（宋代）

乐铿金石，俎奉徨牲。
九成斯秦，五教爰行。
偈颂一百四十二首 其三
释广闻（宋代）

提持也提持不起，绝毫绝釐。抖擞也抖擞不下，如山如岳。

恶，抹过小塘袈裟角。
新植西轩
韩维（宋代）

谁谓我圃隘，载插尚勇亩。
筑轩西临兑，规地北占酉。
阳条散繁华，怒甲擎故朽。
封培童仆劳，窥看孩稚走。
虽非观游盛，要是吾庐有。
壤疏人力薄，开发定迟后。
所赖春风意，与物无薄厚。
居闲日萧散，对此自成偶。
问我何所为，卦象观六九。
问谁之与处，达者二三友。
为生昧机利，于事寡营取。
但愿花常好，酌我樽中酒。
王丞相生辰
喻良能（宋代）

皇宋十一叶，时清风俗淳。
实维元首明，亦繄股肱纯。
煌煌冀国公，自昔抱经纶。
初掌黄麻诰，黼黻同卿云。
继处有密地，五兵驱精神。
一品坐黄扉，十载转洪钧。
雍容陪都俞，黾勉承华勋。
镜净沧海波，烟销紫塞尘。
伊傅堪并驱，萧曹真下陈。
柔兆岁若午，协洽寅在辰。
入梦一玉燕，持炉两天人。
二十四书考，八千岁为春。
西湖为酒醴，南屏为膳珍。
万口均一词，共祝柱石臣。
一祝锡难老，再祝长同寅。
百祝配辽鹤，千祝如大椿。
国寿箕翼齐，洎公永无垠。
贵名与鸿烈，日新日日新。
郊行同龚散木能者邹伯学
袁宏道（明代）

高柳藏山寺，杂花缀水滨。青溪六七里，白帢两三人。

钟釜蚊䖟过，烟霞鹿豕邻。箕踞亦是礼，何必取冠巾。
寄致政太傅侍中曾鲁公
文彦博（宋代）

天坛小有洞，神仙称福地。草木尽翅秀，灵寿物珍异。

孑立无附枝，挺生出群类。既不假矫揉，复不烦削治。

制杖待时用，训鸠循古义。献于君子堂，达此野人意。

所献虽已微，其意亦有谓。愿公稍扶持，与国同安置。

匪惟布私诚，兹乃出公议。岂图一羽轻，复委千钧赐。

报之以宝鉴，百练粗明致。副之以雅章，二南风格备。

蔀屋天光照，陋躯华衮贲。何以称尊贶，传家为重器。

何以继希声，陈诗言鄙志。
奉和鲁望同游北禅院
皮日休（唐代）

戚历杉阴入草堂，老僧相见似相忘。吟多几转莲花漏，

坐久重焚柏子香。鱼惯斋时分净食，鸽能闲处傍禅床。

云林满眼空羁滞，欲对弥天却自伤。
陪戴祖禹汎湖分韵得天字
仇远（元代）

冉冉夕阳红隔雨，悠悠野水碧连天。山分秋色归红叶，风约蘋连入钓船。

钟鼓园林已如此，衣冠文物故依然。当歌对酒肠堪断，倒著乌巾且醉眠。
鸣琴
范仲淹（宋代）

思古理鸣琴，声声动金玉。
何以报昔人，传此尧舜曲。
句 其三
洪朋（宋代）

茧收松上雪，麦刈陇头云。
楚妃叹五首
曹勋（宋代）

用意十分巧画眉，妆成独自惜容仪。
非缘郑袖能歌舞，自是人心著处迷。
人日塞外马上口占
高述明（清代）

马蹄犹得蹋黄尘，马上犹吟塞外春。只谓此生掌近鬼，岂知今日又逢人。

彩花剪细风光旧，沙海云开气象新。便拟题诗寄良友，草堂何处转伤神。
沁园春·喜我新归
吴渊（宋代）

喜我新归，逢戎初度，关情更深。正昼掩柴扉，□寻隐遁，□舒槐府，戎正经纶。白石清泉，紫枢黄阁，□□□□□□□。□□□，□弟为宰相，兄作闲人。南园借我登临。都不怕近前丞相瞋。但曳履扶筇，堪怜独步，携壶载酒，每叹孤斟。七α开颜，六旬屈指，风雨对床频上心。殷勤祝，道何时回首，及早抽身。
厅前桂
白居易（唐代）

天台岭上凌霜树，司马厅前委地丛。

一种不生明月里，山中犹校胜尘中。
咏虞姬
朱德蓉（清代）

歌罢伤心泪几行，江山旋逐楚声亡。贞心甘向秋霜剑，不欲含情学汉妆。
黄金台歌
杨光仪（清代）

士为知己用，岂为黄金来。隗也自荐吾不取，嗣王况复多疑猜。

黄金台，高崔嵬，毕竟豁达非庸才。隗也一言动人主，七十二城烟尘开。

吁嗟昭王安在哉，驽马骄鸣骏马哀。渥洼之产不复至，天闲仗马称良材。

细刍凿粟供饱食，金羁玉勒生光辉。伏枥老骥瘦且死，骨朽不识黄金台。

黄金台，高崔嵬，夕阳凭吊迷蒿莱。
薄晚绝句二首
杨万里（宋代）

暂出嫌喧可得除。漫游久废未全无。
路逢盐里知城近，店有鸡声觉月脯。
临济大师赞
释如珙（宋代）

得马祖百丈黄檗之旨，发自己胸中本有底光明。
见僧入门便喝，谓之临济一宗。
三世诸佛构不著，狸奴白牯鬼不著。
题韩运盐竹隐堂绝句三首 其二
陆游（宋代）

尘埃车马日骎骎，谁解从君一散襟。待我清秋有闲日，抱琴来写万龙吟。
赠柳
李商隐（唐代）

章台从掩映，郢路更参差。
见说风流极，来当婀娜时。
桥回行欲断，堤远意相随。
忍放花如雪，青楼扑酒旗。
送江仲嘉褒东还家山方将从赤松子游为作仙游之诗以相步虚云
程俱（宋代）

空山月出栖鸟惊，溅溅暗溜山间鸣。桂阴羃历夜香冷，有人步虚闻紫青。

翩然骑麟下青冥，君非远游定方平。云軿冉冉风袂举，左右玉立花娉婷。

手摩我顶一笑粲，别来弹指三千龄。至言不烦去畦町，齿下端有真长生。

忽然纵身浮太廷，却笑炼砂飞八琼。采芝方壶濯南溟，秦姬吹箫缑氏笙。

茫茫齐州九窖尘，人间可哀胡不闻。
晚投庄舍赠常纪
福增格（清代）

野烧平冈断，荒原古木秋。田家足稔岁，名士自风流。

禾黍初登圃，鸡豚不外谋。主人诚爱客，投辖醉新篘。
念奴娇（广汉士民送别用韩推官韵为谢）
魏了翁（宋代）

万人遮道，拨不断、争挽房湖逐客。臣罪既盈应九死，全荷君王客恻。况是当年，曾将愚技，十字街头立。恩波浩荡，孤忠未报涓滴。

世事应若穿杨，一弦不到，前发皆虚的。自判此生元有分，不管筮违龟食。靴帽丛中，渔樵席上，无入非吾得。倚湖一笑，夜深群动皆息。
梁园饮酒歌
杨基（明代）

我生之辰木入斗，乌啼东井命壁守。
壁为文府斗为岁，许我文章播人口。
二龄能言学诵诗，四龄指字识某某。
五龄琢句对虚实，联青俪黄配奇耦。
客来当座赋短章，四韵不待八叉手。
九龄《六经》已毕读，掩卷背诵无掣肘。
丰仪翩翩秋宇鹤，颜色濯濯春月柳。
乡闾每辱师长爱，学校耻与儿童友。
毫分缕析辩同异，务植嘉谷去稂莠。
挥毫直欲五色烂，倚马未肯一字苟。
龙蛇拟将赤手搏，富贵谓可拾芥取。
文场驰骋竟一蹶，鬐鬛局促俯其首。
归来焚膏坐长夜，盥栉不暇面尘垢。
淬锋砺锷期再策，狐豕隳突群兕吼。
岂惟文运遭屯否，无乃历数厄阳九。
自惭定乱匪铅椠，束缚经传事南亩。
耕童樵稚课朱墨，涂抹破砚扫敝帚。
东藩诸侯遂见征，白璧玄篸贲林薮。
屡辞不获始强起，野服长揖坐谈久。
青闺漏箭传午滴，紫幕炉薰散春牖。
时翻玉检题鸾凤，复赐银笺篆科蚪。
鹃啼花落燕莺飞，顷刻浮云变苍狗。
迁逐西行泣楚囚，仓卒弗及拜慈母。
初移钟离复入汴，山路匍匐十日走。
皮焦足胝汗浃踵，手策羸蹇背有负。
囊资空乏衣破裂，无以补缀谋诸妇。
妇言别久簪珥空，借旧乞邻无不有。
高堂姑老茧女幼，日羞鱼釐买梨藕。
恐无纨帛御姑寒，安得吴绵为君厚。
余闻愧赧双脸赤，洒泪出门心欲朽。
病躯有仆不得将，药食扶持赖亲旧。
寒沙古垒泣英灵，落日疏林啸猿狖。
前途尚远节屡换，白露应候月在酉。
荣枯万变类观弈，忧愤百结如错钮。
筋力衰颓卧犹倦，须发颁白照逾丑。
尽将得失付忘言，且醉梁园一樽酒。
司业张公厢房前杏花开邀赏二首 其一
陈琏（明代）

金门待漏早朝回，喜见窗前杏已开。莫惜一尊花下醉，只愁风雨委苍苔。
腊月十五夜待月 其二
皇甫汸（明代）

冬月沉轮空夜阑，绮窗华烛自凝寒。春来依旧清光满，只恐催人不耐看。
夏夜池上纳凉
李秉礼（清代）

披襟坐池上，日夕澹忘归。明月忽在水，荷香生我衣。

夜凉群动息，风定远钟微。因念尘中客，翛然似此稀。
著范西叔赴召
陆游（宋代）

天涯流落过重阳，枫叶摇丹已著霜。
衰病强陪莲幕客，凄凉又著石渠郎。
杜陵雁下悲徂岁，笠泽鱼肥梦故乡。
便恐从今长隔阔，旧交新贵例相忘。
单老画树石山水歌
徐俯（宋代）

老树笔间生，奇石笔下出。浓淡高低远近山，阴晴朝暮烟云没。

漠漠江天杳杳空，不劳施力自然中。便于沙际寻归路，却怪霜林叶不红。
送胡平一赴召六绝
曾丰（宋代）

汝颍初陪长者游，齿牙名理晋风流。
讨论周易开端处，涵泳羲皇向上头。
与魏梅墅
谢枋得（宋代）

义熙陶令书甲子，春秋仲尼尊天王。
孔明汉贼不两立，梁公十念臣而皇。
鹧鸪天 佳人
佚名（宋代）

全似丹青揾染成。更将何物斗轻盈。雪因舞态羞频下，云为歌声不忍行。

螺髻小，凤鞋轻。天边斗柄又斜横。水晶庭柱琉璃帐，客去同谁看月明。
高宗皇帝挽词二首
黄谦（宋代）

火德兴王统，天威讋犷夷。
重恢周境土，复振汉威仪。
显号崇瑶册，耆年庆玉卮。
鼎成龙云远，扳慕不胜悲。
密县 其二
何其超（清代）

峰峦城郭势参差，古地还来问具茨。烟火万家斜日晚，乱山乔木卓君祠。
和笔绍奕
陈宓（宋代）

将军承天宠，建此油幢碧。
喑呜指顾间，匈奴期伏锧。
堂堂帷幄算，暨暨貔貅力。
填填画鼓鸣，烁烁红旗植。
风高战场古，万里快驱轹。
轩昂国士知，痛愤平城厄。
兵求结发战，马作腾槽踯。
英声陵鬼方，义气殚禹迹。
书驰羽檄忙，阵布鱼丽戢。
漫天尘雾黄，照夜戈鋋白。
羌胡那敢斗，枕籍多于箦。
骈颈亟卖降，析骸仍乞食。
君文比武事，雄伟世共识。
顾我敢言勇，殆类殿奔策。
它年后从车，万一效寸尺。
声名蛮貊间。难避江湖僻。
冥心进取地，高节空介特。
囊锥不可隐，颖脱在朝夕。
丽词工锦绣，妙语珍渠珀。
何时驱俗氛，相会不旬隔。
燕居十六首
彭龟年（宋代）

为利较锱铢，真成小丈夫。
脂肥不满腹，罪已塞堪舆。
同诸友城南张园赏梅十首
邵雍（宋代）

五岭虽多何足观，三川纵少须重去。
台边况有数十株，仍在名园最深处。
陈思王庙下作
姚柬之（清代）

九咏深知孤客悲，西园夜宴不辞疲。文章帝子难争命，落拓才人空自随。

斜日荒祠栖蝙蝠，秋风故宅长江蓠。茫茫又触千秋恨，玉轪云旗有所思。
塞下曲 其一
陈陶（唐代）

边头能走马，猿臂李将军。射虎群胡伏，开弓绝塞闻。

海山谙向背，攻守别风云。只为坑降罪，轻车未转勋。
和送别原韵
胡瑗（宋代）

一别情无限，愁心寄晚风。羡君佳句好，白云和难工。
寄怀鲍茝香夫人
骆绮兰（清代）

羡君福慧有谁如，镇日金闺乐事馀。花院养姑春奉酒，篝镫课子夜钞书。

旧传词翰留名久，新起楼台揽胜初。独我他乡飘泊甚，镜中愁见鬓萧疏。
明妃曲
薛采（明代）

一下妆楼国色灰，琵琶留恨不胜哀。乍闻塞马嘶胡月，疑是中朝遣使来。
与大光同登封州小阁
陈与义（宋代）

去程欲数莽难知，三日封州更作迟。
青嶂足稽天下士，锦囊今作峤南诗。
共登小阁春风里，回望中原夕霭时。
万本梅花为我寿，一杯相属未全痴。
喜遇刘二十八偶书两韵联句
裴度（唐代）

病来佳兴少，老去旧游稀。笑语纵横作，杯觞络绎飞。纵纵纵纵纵纵纵纵——裴度

清谈如水玉，逸韵贯珠玑。高位当金铉，虚怀似布衣。纵纵纵纵纵纵纵纵——刘禹锡

已容狂取乐，仍任醉忘机。舍眷将何适，留欢便是归。纵纵纵纵纵纵纵纵——白居易

凤仪常欲附，蚊力自知微。愿假尊罍末，膺门自此依。纵纵纵纵纵纵——李绅
山中玩物杂言十首
戴表元（宋代）

精卫勇填海，鹖旦苦求明。
明尚可得求，填海何时成。
我观飞鸣族，一一各有营。
但为口腹谋，遂尔遗其名。
梁聘妻黎贞女诗
陈恭尹（清代）

天上修文帝阙深，人间琴瑟不成音。素车白马来何事，大节宏纲力自任。

同穴有期归下土，双栖无梦到高林。生前未识郎君面，不隔幽明是此心。
霍山祠
董嗣杲（宋代）

霍家山下敞行宫，溜水桥西透鼓钟。古迹建平遗烈在，春风广鼓历朝封。

露台献社呈苍马，阴壁飞旌绘赤龙。蚁聚乞灵人散后，云街雨陌撼涛松。
湟川
陆节（宋代）

从来瑰异产天涯，土物人风分外嘉。
愿写湟川川上景，与君传入凤池夸。
送钱比部守盛山
胡宿（宋代）

家世楹书在，山河庙券存。乌衣出才子，朱毂滞王孙。

过峡朝云举，辞梁腊霰翻。遥知巴子国，爱日有馀温。
与苏训直约游招隐寺
韩元吉（宋代）

十日春晴未放梅，篮舆端为看山来。
路寻绝壑空流水，寺倚苍岩只废台。
处士尚余三亩宅，野僧合买万松栽。
故知佳兴难为败，上尽西峰眼界开。
和孙舍人重过陕下二首
魏野（宋代）

二陕重过一纪强，麻衣已变椹袍光。
数宵黄合延三字，几处青袍认五郎。
顾我岂能夸舌在，逢君宁复叹唇亡。
大龙头丧同伤处，吏隐亭欹郑谷傍。
送张正夫监簿归汉州
文同（宋代）

知己非不遇，其如才命违。
宦名疑在梦，亲禄只徒归。
道路盘危栈，家山指落晖。
好将绵竹颂，重拂入关衣。
登邕州城
陶弼（宋代）

夜半孤城百尺台，乱虫声里一樽开。忧边日绕南云下，恋阙心随北斗回。
建炎丞相成国吕忠穆公退老堂 其二
张澄（宋代）

背郭堂成乐趣真，碧油幢下海山春。谁知种木十年手，元是擎天一柱人。

久矣威名彰草木，行须谈笑静风尘。宁容巾屦长闲逸，即看金瓯宠数新。
七十九吟十首
刘克庄（宋代）

仕宦端平甲子岁，结局景定壬戌年。
有北窗凉来枕畔，无南风尘傍扇边。
卢谊伯宜之见过要斯远同赋以赠二首
赵蕃（宋代）

近别溪山郡，忽过风雨村。
浊醪成共把，佳句得深论。
旧价真齐骆，新题复到元。
从今得还往，宁只问寒暄。
梦觉 其三
赵鼎（宋代）

虚窗午夜月朦胧，推枕萧然百念空。更问幽人洗心法，二年魂梦水声中。
送友人朱弘裕归潼川
周瑛（明代）

君入谏垣初，谏垣井初甃。自烹五色石，细补青天漏。

天门北望五渺茫，有兽毛色金丝黄。双目夹镜齿如锯，啮人颅骨食人肠。

小臣爱国不爱死，飞章直入天门里。蝇头细字三千馀，重为邦家说伦纪。

扶桑日出天鸡鸣，玉皇稳卧犹未醒。左右传言卿大戆，干母之蛊不可贞。

西南有州大如斗，烦卿暂去作慈母。腹中春意万斛深，遍历郊坰活枯朽。

谪居下土今六年，西风翩尔来朝天。天门深迥如昨日，扁舟依旧归西川。

丈夫怀抱无好恶，但得志行心自乐。此身亦是水上沤，禄食五须计厚薄。

君不见黄仲昭，翰林诗思翻天瓢。秪为身居密勿地，不为天子赋元宵。

又不见林贵实，横班独立称直笔。披肝苦为纲常谋，神鬼闻之皆欲泣。

吾邦文物古来多，清风劲节今相摩。我因送君发豪气，铜壶击破为我歌。
挽欧阳宜人
王庭圭（宋代）

渤海家声赫，先朝御史孙。霞冠宜象服，腰笏拥鱼轩。

五福寿尤贵，两儿名更喧。惟嗟汉阳远，不及问平反。
对月
朱德润（元代）

云间一片月，照我被素襟。为持一尊酒，聊成对月吟。

月虽不解饮，我来意自深。乔松引长风，吹作丝篁音。

瑶光映几席，六合清沈沈。情舒物理畅，万古同兹心。
依韵奉和司徒侍中留题灵泉观
强至（宋代）

坏道颓墙绕旧山，空馀绣岭郁巑屼。
庭柯引蔓长垂盖，林荚遗妖尚合欢。
清渭不随人事改，温泉那解客心寒。
唐宫芜没今何在，漫拂津阳石记看。
减字木兰花（胜之）
苏轼（宋代）

双鬟绿坠。娇眼横波眉黛翠。妙舞蹁跹。掌上身轻意态妍。

曲穷力困。笑倚人旁香喘喷。老大逢欢。昏眼犹能仔细看。
句 其五十四
高似孙（宋代）

上皇今百岁，近侍不多人。
梳头见白发一茎戏作
林占梅（清代）

壮年三十出，华发一茎生。揽镜仍韶景，逢人慰寿徵。

半斑虽尚未，拔白亦中惊。独我知其故，多伤离别情。
书耄
陆游（宋代）

我老耄已及，终日惟冥行。
邻里少间阔，便若昧平生。
家人每过前，亦或忘其名。
昏昏等作梦，兀兀如病酲。
不知张睢阳，何以记一城？愚知各自适，得失未易评。
元符亲享明堂十一首
佚名（隋代）

惟礼不渎，所以严亲。
惟孝不匮，所以教民。
陟配文考，享于大神。
重禧累福，祚裔无垠。
冈山顶有螺蚌蛎房遗壳甚夥赋之
朱仕玠（清代）

冈山三百仞，云压吐油油。蚌螺辞洪涛，陆死昧所由。

濛鸿溯开辟，万川壅倒流。嵚崟堕汩没，漱激重泉幽。

吞舟如山鲸，突兀时来游。戴壳亦狡愤，弄潮镇淹留。

波穷忽蹭蹬，呀呷失所求。含浆恋污淤，涎壁成拘囚。

安知十万代，坏涸茀青畴。委形埋瘴疠，攒集虫蚁搜。

樵苏惊磊砢，舌挢不得收。乘除自古然，天地终悠悠。
夜饮朝眠曲
李贺（唐代）

觞酣出座东方高，腰横半解星劳劳。
柳苑鸦啼公主醉，薄露压花蕙园气。
玉转湿丝牵晓水，熟粉生香琅玕紫。
夜饮朝眠断无事，楚罗之帏卧皇子。
水调歌头·仙掌下驰道
刘辰翁（宋代）

仙掌下驰道，清露滴芙蓉。无憀似酒初醒，身世笑颦中。万朵花灯夜宴，一叶扁舟海岛，寂寂五更风。误赏明妆靓，愁思满青铜。陂六六，三十六，渺何穷。江南曲曲烟雨，谁是醉施翁。但恨才情都老，无复风流曾梦，缥缈赋惊鸿。寄语清净社，小饮合相容。
许凤山焚香静坐图
张玉墀（清代）

天地一劳区，人世苦鹿鹿。角利复角名，终岁疲奔逐。

劳故不能静，能静即是福。境静心不静，寸衷尘万斛。

心静身不静，何处避凡俗。君家有仙灯，华阳得道足。

观君静坐图，令我意枨触。安得出红尘，把臂入深谷。
寿赵茂嘉郎中二首
辛弃疾（宋代）

鹅湖山麓湛溪湄，华屋眈眈照绿漪。
子侄日为真率会，弟兄剩有唱酬诗。
杨花榆荚浑如许，苦笋樱桃正是时。
待酌西江援北斗，摩挲金狄与君期。
冬日閒居遣兴十首 其三
李纲（宋代）

兰若富云松，吾生寄此中。无心复弹剑，有恨但书空。

白菊因霜紫，青枫向日红。晚来幽独甚，卧听竹间风。
题芳草王孙卷为罗生挽所知
徐熥（明代）

联璧当年旧有声，千秋埋玉怨难平。邯郸久作炊粱梦，都市犹传掷果名。

肠断山阳灯下笛，魂销缑岭月中笙。萋萋满目王孙草，岁岁春风墓上生。
正月十六日夜二绝
陈与义（宋代）

二更风薄竹，悲吟连夜分。
村西递余韵，应胜此间闻。
和叔夏田舍三绝
胡寅（宋代）

日望云霓手揠苗，何时能和快哉谣。
不如且种陶公柳，赢得长饥舞细腰。
春草歌
庄南杰（唐代）

漠漠绵绵几多思，无言领得春风意。花裁小锦绣晴空，

叶抽碧簟铺平地。含芳吊影争芬敷，绕云恨起山蘼芜。

离人不忍到此处，泪娥滴尽双真珠。
子规
曹伯启（元代）

蜀魄曾为古帝王，千声万血送年芳。
贪夫倦听空低首，远客初年已断肠。
锦水春残花似雨，楚天梦觉月如霜。
催归催得谁归去，唯有东郊农事忙。
瑞鹤仙 风入琼林
长筌子（金朝）

玉峰时暂歇，觉风入琼林，倍增真悦。烦蒸顿消灭。

扫尘埃四海，真然施设。八方静洁。布一味、清凉妙绝。

这些儿冷淡生涯，等闲未曾轻泄。

奇别。萧萧昼夜，飒飒乾坤，几人能瞥。随机应辙。寻知友，伴明月。

绕群芳结秀，响报声闻，动用阴阳正诀。待浮生，吹散迷云，恁时细说。
天游峰
刘边（宋代）

紫翠飞来石蕊间，何年双出小瀛寰。
崖悬瘦瀑一千尺，峡束寒流八九湾。
苍壁向人如有待，白云何事未知还。
歌酣更挹浮丘伯，坐对中台话半闲。
定风波·何处如今更有诗
元好问（金朝）

何处如今更有诗。争教风鬓见横枝。诗到梅边谁最似。除是。玉横寂寞酒清时。为向云间公子道。闻早。安排欢赏惜幽姿。十日留花花未遇。容我。醉围红袖写鸟丝。
半山亭
陈肃（宋代）

蹑屐上高山，亭在半山侧。
猿鸟戏层台，烟霞含秀色。
复知名利心，到此堪俱息。
白居易有望阙云遮眼思乡雨滴心之句用其韵为
郑刚中（宋代）

顷随千官群，晓入丹凤阙。
侍立近金炉，下殿香未歇。
宫槐零露清，马稳宁忧蹶。
日近长安远，福过难辞拙。
圣主骨肉恩，孤臣眼中血。
减兰 隔院闻弦管声
黄燮清（清代）

舞红歌翠。酒座寻常拼一醉。醉也瞢腾。不解伤心不会听。

锦毹也艳。帘外梅花偏冷澹。花是愁根。生怕重销笛里魂。
红梅夹竹图
樊阜（明代）

罗浮仙子宴瑶池，香脸生春酒晕微。欲吊湘灵无处觅，青鸾骑向月中归。
跋韩子苍代葛亚卿诗
徐俯（宋代）

夏木阴阴欲放船，黄鹂啼了落花天。十诗尽说人间事，付与风流葛稚川。
禁直（三首）
唐敏（明代）

天门旭日炫新晴，凤髓龙香研墨清。
亲见君王书草字，蛟龙吹雨杂风声。
与节庵论唐人诗法因赋长律三十五韵
黄淮（明代）

逸气棱棱隘九州，神交思苦入冥搜。

洗教凡骨尘俱净，挽起词冥水倒流。

随物赋形均造化，陶情遣兴贱包羞。莲开华岳仙人掌，雾锁元龙百尺楼。

近日云霞成五色，澄空月露映三秋。阴精翕翕奔魑魅，武库森森插剑矛。

万顷晴涛翻蜃海，千寻飞瀑下龙湫。孤撑怪石擎天柱，秀挺奇松驾壑虬。

霜冷铁衣屯紫塞，云随仙袂下丹丘。连城白璧非徒琢，照乘明珠岂暗投。

器重樽彝兼大鼎，乐陈琴瑟间鸣球。半机蜀锦天葩灿，一缕春丝茧绪抽。

铁锁下蟠江水黑，鲸鱼奋击昆崙浮。冯驩作客愁弹铗，考叔争车怒挟辀。

红药当阶迎步障，沧波喷峡上孤舟。

水晶沉井形难拟，海市凭虚影却留。

阿阁呈祥看鸑鷟，康衢纵步骋骅骝。正奇合度应须察，体制殊伦总见收。

共说五车誇业盛，谁云七步擅才优。

天然标格元无饰，自是声音不外求。

粤自盛唐推浑厚，迄于季代谩雕锼。杨王联轨方前迈，卢骆长驱亦并游。

李白词锋曾陷敌，少陵诗句善贻谋。岑参高适相追逐，贾至王维迭唱酬。

格老趣高储与孟，律严义正耿兼刘。郊寒岛瘦难殊论，柳淡韦醇岂易俦。

鍊句义山工丽密，摛辞用晦尚清脩。子昂近古居然别，馀辈争先未暇周。

一代文章垂汗简，三千礼乐著嘉猷。骊黄能识同还异，轩轾从知是与否。

何事颓风趋萎苶，渐看姿媚逞娇羞。蜂腰鹤膝徒争诮，斗靡誇多总赘疣。

要使从容归大雅，须教敦厚更温柔。阳春一曲虽难和，也落诗家第二流。
客久
董嗣杲（宋代）

衣裳敝尽客游阑，三月江城雨更寒。
小店有翁赊酒易，名园无主看花难。
驱驰尘土身千里，荏苒光阴指一弹。
种种旧愁归杜宇，青山碧树带愁看。
国香 木瓜
李符（清代）

裂叶风轻，任垂垂压树，颗重难圆。孕犀也同缑圃，只欠瓤鲜。

竞向霜前采摘，遍红楼、酥手堆盘。馀馨染罗袖，绝胜金猊，凤沫重翻。

晓来香更好，是纹窗未启，绣幔初褰。惹伊爱玩，爪痕著便成斑。

似解空闺幽独，替相思、抱苦含酸。行行武陵路，转忆年时，愁对秋山。
田园乐七首·其二
王维（唐代）

再见封侯万户，立谈赐璧一双。
讵胜耦耕南亩，何如高卧东窗。
临江仙 闻郡守移传芗林
佚名（宋代）

竹里行厨草草，花边系马匆匆。使君移传意何穷。

儿童随骑火，猿鹤避歌钟。

梅雪自欺舞态，烛花先放春红。酒醒人散夜堂空。

殷勤松上月，独照老仙翁。
吴范天章
张方平（宋代）

诏起东山对紫庭，清风萧洒动阶蓂。谠言几为忠邪发，大用须凭庙社灵。

武库神兵罗斧戟，大宫礼器列笾铏。愿公早入当钧轴，重演三篇相武丁。
铜台铺晚眺
苏春（清代）

孤城郭外眺烟波，日落云寒朔气多。四海萍踪人易老，万山雪色雁初过。

穆陵壮气连边塞，漳水分流纳卫河。更值天涯将岁暮，平生心事独悲歌。
导引·新宫翼翼
佚名（宋代）

新宫翼翼，钜丽冠神京。金虬蟠绣楹。都人瞻望洪纷处，陆海涌绣瀛。仙舆缥缈下圆清。彩仗拥天行。熉黄珠幄承灵德，锡羡永升平。
湘妃怨
郑樵（宋代）

黄埃游辇毂，翳日冷旌旗。
龙去攀髯远，鸾孤对影微。
魂沉江缥渺，泪染竹依稀。
枯树空千载，寒松已十围。
芦花深月色，燐火剧萤飞。
横笛潇湘暮，哀猿何处归。
使君席夜送严河南赴长水（得时字）
岑参（唐代）

娇歌急管杂青丝，银烛金杯映翠眉。使君地主能相送，

河尹天明坐莫辞。春城月出人皆醉，野戍花深马去迟。

寄声报尔山翁道，今日河南胜昔时。
暑蒸物盛
朱元璋（明代）

殿础氤氲紫气生，石泉漉漉似流行。山蒸海涌薰风节，万物依时得遂亨。
醉蓬莱（同幕中诸公劝虞宣威酒）
李流谦（宋代）

正红疏绿密，浪软波肥，放舟时节。载地擎天，识堂堂人杰。万里长江，百年骄虏，只笑谈烟灭。葭苇霜秋，楼船月晓，渔樵能说。

分陕功成，沙堤归去，衮绣光浮，两眉黄彻。了却中兴，看这回勋业。应有命圭相印，都用赏、元功重叠。点检尊前，太平气象，今朝浑别。
木兰花慢
仇远（元代）

泥凉闲倚竹，奈冉冉、碧云何。爱水槛空明，风疏画扇，雪透香罗。惺松未成楚梦，看玲珑、清影罩平坡。便有一庭秋意，碎蛩声乱寒莎。

银河。不起纤波。天似水，月明多。算江南再有，贺方回在，空费吟哦。年年自圆自缺，恨紫箫、声断玉人歌。谩对双鸳素被，翠屏十二嵯峨。
三台山山居杂诗 其五
陈曾寿（清代）

人生实苦相，种种含悽酸。寻常暗饮刃，不在血流川。

受者徇一瞑，见者犹缠牵。一端偶接触，万象疢当前。

反观傥自觉，不暇人悲怜。陈陈往不复，孕自无始年。

誓度无量劫，佛力何有焉。寥廓望前修，褊心遣谁安。

径情绝隐欺，差觉灵均贤。
同川无竭观旃檀林东窗见婺州港定此为句
方回（元代）

心欺劲竹傲长松，铁面霜严舌有锋。遥指水光来婺□，□听乡语半吴侬。

贴诗满壁誇佳句，答话当机破□□。□□归来大风雨，定知一钵已降龙。
山中别李处士
王绩（唐代）

为向东溪道，人来路渐赊。山中春酒熟，何处得停家。
九日即景
王云鹏（清代）

千古无如此地秋，重阳佳气满空浮。山围大海波涛壮，天迥平空岛屿幽。

八景风云开石壁，七闽烟雨锁沧洲。茱萸系臂成何事，记取枫林集旧游。
次韵苏子瞻
刘攽（宋代）

顾侯磊落人，称是腰腹伟。不甘封侯相，蔡父誇小史。

功名保唾掌，怀宝岂能已。鞅掌人所难，见之心独喜。

邺中贵史公，秦谚推樗里。一蒉障九州，亦自其名美。

金城上方略，万里可寸纸。顶踵禹墨间，挂冠复遗履。

苏公相知心，乃在汤汤水。抑扬磕然笑，吾心嘲里耳。
杂感
陆游（宋代）

梦育小儿女，便有无穷爱，谒医问疾恙，对客夸警迈。
晨鸡忽唤觉，此爱复安在？人生困纠缠，一笑脱囚械。
蜡梅三绝
陈棣（宋代）

林下虽无倾国艳，枝头疑有返魂香。
新妆未肯随时改，犹是当年汉额黄。
挽方宜人二首
刘克庄（宋代）

分断金钗股，全遮玉镜辉。
竟令鸾独舞，愁见雉双飞。
月照梁鸿案，尘凝孟母机。
平生竺乾学，至此是真归。
秋夜双溪上对月怀故人
王祎（明代）

秋气日以肃，秋夜日以长。萧然清溪上，对此明月光。

月虽照我身，岂能知我心。我心亦何为，所思在所钦。

嗟君玉雪姿，与我同心期。此月若照君，君能不予思。
卜算子慢
朱敦儒（宋代）

凭高望远，云断路迷，山簇暮寒凄紧。兰菊如斯，燕子怎知秋尽。想闺中、锦换新翻晕。自解佩匆匆散后，鸳鸯到今难问。

只得愁成病。是悔上瑶台，误留金枕。不忍相忘，万里再寻音信。奈飘风、不许蓬莱近。又一番、冻雨凄凉，送归鸿成阵。
雷江怀阿名
张穆（明代）

别日留丹荔，辞家两月中。到门惟一水，叠嶂已千重。

作字偷商母，能言似过翁。贫来当撇汝，匹马各西东。
子进子仪过予山居子进有诗次韵呈子进兄弟二
赵蕃（宋代）

蓬蔴成蔽蔚，邻曲断经过。
茶供同桑苧，香闻共补陀。
寒蒲空有节，古井久无波。
尚病留余习，诗成索细哦。
题泉州万安桥
陈偁（宋代）

跨海为桥布石牢，那知直下压灵鳌。
基连岛屿规模壮，势截渊灵气象豪。
铁马著行横绝漠，玉鲸张鬣露寒涛。
缣图已幸天颜照，应得元丰史笔褒。
颂古一百二十一首
释宗杲（宋代）

昧却当阳个一著，牵来拽去互施呈。
不知除却王维手，更有何人画得成。
苏才翁挽诗二首
欧阳修（宋代）

雄心壮志两峥嵘，谁谓中年志不成。
零落篇章为世宝，平生风义见交情。
青松月下泉台路，白草原头薤露声。
自古英豪皆若此，哭君徒有泪沾缨。
题李生烟江万里图
陈杰（宋代）

白鸥飞来类从汝，寒雁瞥起几导吾。未觉咫间能万里，曲肱残梦落东湖。
鄠郊山舍题赵处士林亭
李洞（唐代）

圭峰秋后叠，乱叶落寒墟。四五百竿竹，二三千卷书。

云深猿拾栗，雨霁蚁缘蔬。只隔门前水，如同万里馀。
马鞍冈
姚光泮（明代）

一片芙蓉绣玉鞍，千秋人指紫骝看。是谁策拥天衢上，冀野群空万骥寒。
社日两篇 其二
杜甫（唐代）

陈平亦分肉，太史竟论功。今日江南老，他时渭北童。

欢娱看绝塞，涕泪落秋风。鸳鹭回金阙，谁怜病峡中。
水壶子
贯休（唐代）

良匠曾陶莹，多居笔砚中。一从亲几案，常恐近儿童。

卓立澄心久，提携注意通。不应嫌器小，还有济人功。
代野父言
苏泂（宋代）

头白垂垂过七旬，一生筋力尽田园。
如今且听儿男去，尚可看鹅抱乳孙。
劝张李二君酒
吕本中（宋代）

张侯好诗如好色，不敢为主而为客。李侯好酒如好诗，心虽甚壮无人知。

两侯风味俱不恶，如芙蓉与木芍药。午窗留客看笔快，晓枕无人犹睡着。

广袖渐变天宝妆，大字不作元和脚。世人讥笑乃其分，政是仍叔之子弱。

病夫坐隐无所求，荒檐断雨鸣春鸠。炉烟未尽消百忧，恨不缓带从公游。

何时清江横小舟，与公一醉荻花秋，却来密庵参牧牛。
菩萨蛮
晁端礼（宋代）

百花未报芳菲信。一枝深得春风近。只有雪争光。更无花似香。

孤标天赋与。冷艳谁能顾。庭院好深藏。莫教开路旁。
送左协律京西从事
曹松（唐代）

辟书来几日，遂喜就嘉招。犹向风沙浅，非于甸服遥。

时平无探骑，秋静见盘雕。若遣关中使，烦君问寂寥。
三国门。王表
周昙（唐代）

王表闻声莫见身，吴中敬事甚君亲。

是知邦国将亡灭，不听人臣听鬼神。
送阁老熊峰石公祭告泰山阙里
费宏（明代）

一函香帛出彤墀，东祀亲烦阁老斋。七十二君封禅地，百千万老帝王师。

新朝望秩遵虞典，故国牲牢忆汉祠。祝册御名劳自署，华原使传已先驰。

颂声远播怀柔后，道化孚昭感格时。登望杜陵游甚壮，低回迁史去何迟。

秦碑细剔莓苔字，周桧徐攀雨露枝。秘迹未缘窥玉牒，遗音如或听金丝。

长途记述诗偏富，盛礼遭逢兴亦奇。青简裁成须大手，銮坡翘首数归期。
又书画船五首
孙嵩（宋代）

足踏江陵一舸空，襄阳亲手结孤蓬。
流传别有黔川样，安稳舲斋不軃风。
和戴龙山喜雨韵二首 其二
孙承恩（明代）

穆穆严宸拱舜裳，明明端揆燮阴阳。仰瞻至德躬玄默，再睹卷阿咏治康。

道本箕畴孚禹化，心诚汤祷致殷昌。小臣窃禄惭无补，欲赞神功未易量。
行舟忆永和兄弟
周必大（宋代）

一挂吴帆不计程，几回系缆几回行。
天寒有日云犹冻，江阔无风浪自生。
数点家山常在眼，一声寒雁正关情。
长年忽得南来鲤，恐有音书作急烹。
芦花
钱易（宋代）

深溪高岸罩秋烟，飒飒江风向暮天。
凝洁月华临静夜，一丛丛盖钓鱼船。
赠宇文贡士
刘克庄（宋代）

君家忠节著先朝，庙院如今稍寂寥。
晋代褒勋侯谢澹，唐人诏姓取颜标。
地寒访我门罗爵，天定看君世珥貂。
欲扫空斋同夜话，山荒黄独尚无苗。
断溪
释妙伦（宋代）

绝消息时消息，不流通处流通。
未达曹源渊奥，依然两段不同。
赠
刘克庄（宋代）

挟策端平偶见遗，不旋踵已遇嘉熙。虽闻栖楚叩墀语，不见阳城伏閤时。

下殿君能和富范，上房吾愿让夷夔。或疑廉蔺曾相避，知两翁心更有谁。
閒吟
姜特立（宋代）

老去无心思世事，静中有业爱閒吟。
有时看水看山处，举世何人会此心。
西江月
赵桓（宋代）

塞雁南去，高飞难寄音书。祇应宗社已丘墟。愿有真人为主。

岭外云藏晓日，眼前路忆平芜。寒沙风紧泪盈裾。难望燕山归路。
送周翼微入燕 其一
曹禾（清代）

良朋多北去，江左欲群空。破褐迎宾雁，虬髯卷朔风。

山川余钜鹿，人物半新丰。莫便将琴碎，金台有俊雄。
故宫使待制侍郎陈公挽词二首
韩元吉（宋代）

结绶同郎省，幽居愿卜邻。
撄宁良自适，坎壈遂无伸。
壮志嗟犹在，交情晚更亲。
秋风敬亭路，西望一沾巾。
句 其三十六
张舜民（宋代）

官园老兵朝入城，报道新芽已堪摘。
惜红衣 雨中池上，用白石韵
顾太清（清代）

电掣金蛇，云翻黑墨，风枝无力。雨过芳塘，圆荷撼新碧。

凉风入户，动几处、骚人词客。幽寂。似断还连，向黄昏不息。

香消篆印，灯暗芸篝，连床乱书籍。遥知千里泽国，楚天北。

最爱妙莲清净，法界梦中曾历。怕颠狂风雨，洗褪好花颜色。
秋草
安定（清代）

未报春晖化育功，而今憔悴暮烟中。清黄半杂平芜色，凄冷仍披君子风。

芦荻岸边秋水白，蓼花滩上夕阳红。荣枯迭运终千古，造物由来不倒翁。
鹊桥仙·赠可行弟
许有壬（元代）

花香满院，花阴满地，夜静月明风细。南坡一室小如舟，都敛尽，山林清致。
竹帘半卷，柴门不闭，好个暮春天气。长安多少晓鸡声，管不到、江南春睡。
谢林治中访别觉际庵
郑清之（宋代）

野服芒鞋踏藓斑，千峰约饬整云鬟。
山行陡觉精神健，老去惟贪耳目闲。
步武来寻僧舍旧，话言应想夜窗间。
钱湖难买归鞍驻，料得春衫忆素蛮。
次韵山庄杂咏十首 其一 东啸
周密（宋代）

长年如蠹鱼，书底兀兀坐。人皆笑其迂，吾计未为左。

■然一舒啸，万籁相应和。庐岂真吾庐，我亦自忘我。

渊明千载人，身世一鸟过。
乱后经红毛港有感
林占梅（清代）

山径阴森极，寒侵鹤氅裘。风摧林竞吼，石砌水横流。

袅獍何时殄，沧桑此日更。运乖天心偪，心怯梦魂惊。

破屋鬼欺客，荒村民苦兵。桃源如可觅，竞欲避秦行。

暴雨强于弩，元云拥作帱。笋舆行荦确，狼狈益增愁。

日短易黄昏，萧萧万籁繁。榛荆生沃壤，鸡犬寂荒村。

估客腰缠裘，征人踵接奔。流离多失业，康济愧前言。
九月十一日疾小依夜赋
陆游（宋代）

清夜房栊灯火微，此心病起更依依。
空惊床下莎虫语，不见梁依巢燕归。
苍砚有池残墨在，白头不栉乱书围。
可怜未遽忘风月，犹梦华觞插羽飞。
清平乐 陈秋縠苹香水阁填词图
姚燮（清代）

分明画就。绿浸栏杆透。人倚晚凉风起后。水影衫痕都皱。

可怜橐笔天涯。今春负了韶华。忆否那边拥髻，临波独唱杨花。
与弟渤新罗剑歌
李涉（唐代）

我有神剑异人与，暗中往往精灵语。
识者知从东海来，来时一夜因风雨。
长河临晓北斗残，秋水露背青螭寒。
昨夜大梁城下宿，不借阿跌光颜看。
刃边飒飒尘沙缺，瘢痕半是蛟龙血。
雷焕张华久已无，沉冤知向何人说。
我有爱弟都九江，一条直气今无双。
青光好去莫惆怅，必斩长鲸须少壮。
送黑翠峰参戎赴留都不觉发江湖廊庙之悃
湛若水（明代）

黑公自名将，倾盖禺山坡。谈兵樽俎间，只手提天戈。

适当喉舌地，国脉在运河。锁钥固荣卫，腹心赖调和。

文武有吉甫，庙算帝心嘉。忠信挞秦楚，一心不在多。

倭奴偏水战，出没淩苍波。短兵慎相接，长技我爪哇。

丈人出奇计，攻守万无差。吾有进取策，并用夫如何。

请调三土州，家兵强莫过。亲裹土粮来，无费我公家。

功成酬以爵，否则削有加。乌艚绝港口，众兵如刈麻。

二策须兼举，相与灭么么。钟鼓闻天地，晏眠嬉且歌。
渡黄河宿小驿
周曾锦（清代）

小驿三间屋，驱车薄暮过。低窗延落月，虚枕纳长河。

轮铁消磨尽，囊金耗散多。西邻有豪客，轰饮杂酣歌。
风雨
陆游（宋代）

风雨连三日，衰翁不下堂。
弄书聊自适，与世已相忘。
坼栗经霜饱，搓橙带露香。
地炉供小饮，亦足慰凄凉。
嘉禾百咏·邦药王龛
张尧同（宋代）

父老怀遗爱，谁传肘后方。
药囊同日葬，空忆紫元香。
句
崔公远（唐代）

看花独不语，裴回双泪潸。

君今远戍在何处，遣妾秋来长望天。